रूढ़िवादिता अपनी प्रकृति से ही संकरी और पथरीली है और उस की लपेट में आया हुआ हर व्यक्ति पूरी तरह लहूलुहान होकर निकास के रास्ते तलाश करता है। यह रूढ़िवादिता मुस्लिम समाज की हो या हिन्दू समाज की इसके आक्रामक रुख़ का शिकार मुख्य रूप से स्त्री-वर्ग होता है । इसलिए नहीं, कि वह बेज़ुबान है, बल्कि इस लिए कि वह स्वयं नहीं जानता कि उसे क्या चाहिए । वह रूढ़िवादिता की चुभन तो महसूस करता है, लहूलुहान भी होता है,किंतु उसे निकास का रास्ता नहीं सूझता । वह रूढ़िवादी सामाजिक परिधियों की पत्थर गली के पिछड़ेपन से ऊबकर निकास के लिए बेचैन है । वह नहीं चाहता कि उसकी कोपलें फूटने से पहले झड़ जायेँ और फूल खिलने से पहले मुर्झा जायें । वैसे तो ये दर्द सर्वव्यापी है । किन्तु मुस्लिम समाज से जुड़कर इसकी एक अलग पहचान दिखायी देती है जो इसके पिछड़ेपन को और भी गहरा देती है ।